《小园即事》
宋代·吕本中

千花老无踪，众草来可喜。欣然得幽寻，我亦病良已。

飞飞两蝴蝶，不悟尘土里。禽声甚可人，亦似相汝尔。

人生贵惬志，不必须甚美。三年白沙诗，已费千幅纸。

问君何所乐，赤手费磨洗。短屏看远山，心作千万里。

此岂画者功，实自一念起。君当如是观，在此不在彼。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。